รัฐบาลเตือนประชาชนในพื้นที่น้ำท่วม เพิ่มความระมัดระวังกระแสน้ำไหลเชี่ยว
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า แม้ขณะนี้พายุโนรูได้อ่อนกำลังลงและสลายตัวแล้ว แต่ปรากฎว่าหลายพื้นที่ที่ได้รับอิทธิพลจากพายุ ทำให้ยังมีน้ำท่วมเป็นบริเวณกว้างและกระแสน้ำยังคงไหลแรง ขอให้ประชาชนใช้ความระมัดระวังภัยอันตรายที่มาจากน้ำทั้งส่วนของอุบัติเหตุและโรคภัยต่างๆ โดยเฉพาะอุบัติเหตุ ที่ขณะนี้หลายจังหวัดได้รายงานว่ามีผู้จมน้ำเสียชีวิตจากการออกไปหาปลาตามแหล่งน้ำต่างๆ และเยาวชนที่เล่นน้ำบริเวณน้ำท่วมสูง โดยขอให้ผู้ปกครองดูแลบุตรหลานอย่างใกล้ชิดกรณีที่มีการเล่นน้ำบริเวณน้ำท่วม อาจเกิดกรณีจมน้ำเสียชีวิต หรือติดโรคที่มากับน้ำได้ ด้านกรมควบคุมโรคได้ออกคำเตือนให้ประชาชนยังคงระวังโรคต่างๆ และสัตว์มีพิษที่มากับน้ำท่วม